khistorydata/jeongjo-sjw-relations huggingface dataset:
정조 4년 · 목
右議政李徽之啓言。臣於完豊君濬爵號事。有所仰達者矣。宗親爵號。必隨其外家姓貫。自是前例。而且完豊二字。卽故元勳李曙之爵號。故本家方欲改定云。事理似然。分付銓曹。請使之改啓下。從之。
정조 4년 · 강
兩司避嫌乞遞。賜批。大司憲李★(土+甲)。大司諫蔡弘履。
정조 4년 · 목
★(土+甲)等避嫌略曰。連日求對之餘。只以目下事爲急。未及傳啓。徑陳所懷。先後倒置。致勤問備之敎。壞損臺體。於是尤大矣。臣等以此情踪。何敢晏然臺次乎。請斥臣等之職。批以。勿辭。
정조 4년 · 강
命補板及木物。移寘戶曹。
정조 4년 · 목
戶曹判書蔡濟恭啓言。戶曹補階板略干木物。置之於守禦廳庫舍矣。今無移置之處。不免露置腐傷之慮矣。保民司屬之刑曹。而刑曹則無所緊用。若以此移屬於戶曹。庶有從長區處之道。從之。
정조 4년 · 강
命入侍玉堂權以綱徐鼎修金宇鎭洪明浩李時秀遞差。
정조 4년 · 목
政院啓言。兩司雖因損體板推。引嫌退待。而玉堂之一時竝出。未免疏率。入侍諸儒臣。請竝重推。從之。○敎曰。以此以彼。所失大矣。入侍玉堂。一倂遞差。
정조 4년 · 목
批以。可强而曷云難强。重任則決難輕解。卿其勿辭。入來開政。
정조 4년 · 강
同義禁洪檢陳疏乞遞。批下該曹稟處。
정조 4년 · 목
檢與同知事任希敎。有親査應避之嫌也。
정조 4년 · 목
以金履禧爲校理。李鼎運爲副校理。李昌漢爲修撰。尹行修爲副修撰。
정조 4년 · 강
召見時原任大臣于寶慶堂。領議政金尙喆。左議政徐命善。領府事鄭弘淳。右議政李徽之。
정조 4년 · 목
予曰。姜忱自柱翼通淸前。已知其逆節云。而今始疏論。則豈非知情不告乎。卿等試思之。今世之人。安得無一分之犯。而少有不愜。輒以此等語加之。則其將擧一世無完人。豈非大關後弊處乎。尙喆曰。大抵反詈則極矣。予曰。柱翼罪惡。無一可惜。而若至置辟。則終歸文字快摘之科。此亦豈不關於後弊乎。予之所斟量者亦此也。僉曰。聖敎誠切當矣。命善曰。今番處分。誠爲至當矣。雖有南泰積已例。而旣有三司之爭執。則似久不出場矣。予曰。雖然。豈無了當之期乎。予曰。俄者別備錢事。予言如何。大抵關西布木諸節。極爲弊端矣。守禦使爲西伯時。仍無結末而上。此甚慨然矣。徽之曰。有一定指揮然後。可以爲之矣。予曰。此惠堂決無浪費之理。自惠廳區處好耶。命善曰。錢則取用於均廳然後。可以爲之矣。予曰。同副之加資何如。僉曰好矣。予曰。領府事俄無一言於關西木事。此可慨然。而戶判之言。則大是失言矣。予曰。重建之役。限今月蓋瓦後。使之姑停好耶。尙喆曰。土役則待明春爲之無妨矣。
정조 4년 · 목
敎曰。久不召見。且有下詢事。畿伯使之來待。
정조 4년 · 강
命常參時。違例釐正。
정조 4년 · 목
承旨朴祐源啓言。今因言端。敢達矣。取考五禮儀。則常參入侍。啓事官上殿之後。則繖扇侍衛。皆先退。而近來常參時。繖扇侍衛與啓事官。同入同出。有違典例。此必因循謬規之致。不可不一番釐正。此後則常參儀註。一依五禮儀所載。磨鍊似好矣。敎以。旣是典禮所載。此後釐正也。
정조 4년 · 강
召見畿伯及戶堂于寶慶堂。京畿監司李鎭衡。戶曹參判鄭民始。
정조 4년 · 목
予曰。畿伯狀貌。近則好矣。其間柱翼事出。而百怪層生矣。杖死等語法。於渠何快。而又其凡例之五行太極等傳會者。亦甚可笑矣。民始等曰。今年年事稍勝。則似無妨矣。予曰。年事異於始料云乎。鎭衡曰。大體豐登云矣。予曰。關西木事。予有所敎。聞之乎。民始曰。自賑聽移充事。大臣以上敎。傳於臣等。而聖敎誠然矣。予曰。向日火光。在畿營亦見之乎。鎭衡曰未也。予曰。似不大段而然矣。民始曰。比前月之火。則不甚大段矣。予曰。自 永陵欲至 恭順陵。則程途如何。坡州當爲宿所乎。西郊各 陵程途。詳細知入。鎭衡承命出。民始曰。進御生脈散。以麥門冬之故。似爲濡滯矣。予曰。每有胃嘔之症。乃是麥門冬之害耶。民始曰。似然矣。予曰。今日兩司擧措。大叚做錯。而玉堂之亦隨避嫌。尤極非矣。凡事初無預商。而事到面前。每患手忙而脚亂。甚非誠實底道理矣。自今日諸玉堂。欲退不退。彷徨殿門。光景駭悶。故卽命遞差矣。民始曰。此皆無所預量故然矣。予曰。李★(土+甲)言勤。誠甚嘉矣。承旨徐有防曰。如李★(土+甲)李時秀者。俱皆善奏矣。予曰。姜忱疏旣曰。自柱翼通淸前。已知其逆節云爾。則烏可免知情不告之律乎。民始曰。毋論早晩。旣發於渠口則可爲容恕之端矣。予曰。俄見京兆單子。今年戶口。比丁酉大增矣。下番翰林出往本館。限十年以上。戶口條持入。鎭衡持程途記還入。予曰。高陽宿所。 永陵展拜。坡州宿所則似好矣。民始曰。如是磨鋉則似好矣。予曰。洪哥族譜持來。
정조 4년 · 강
命帶推行公違規。釐正。
정조 4년 · 목
承旨徐有防啓言。凡推考傳旨捧入之例。無論文蔭武。不得帶推行公之人。則以行公推考書入。而至於該司郞廳外邑守令邊將雜技有職之類。元無行公二字。只以推考捧入。而近來承訛襲謬。一例以行公推考書入者。有違古規。不可不一番釐正。故敢達矣。從之。
정조 4년 · 강
召見承旨徐有防于寶慶堂。
정조 4년 · 목
予曰。翰苑戶口謄綠持來乎。有防曰。如鄭民始李亨元者。皆是曾經翰林。皆曰載之時政記云。而考見則無之云矣。予曰。此誠怪矣。入侍翰林特奏後。考見實綠廳所去時政記好矣。予曰。自高陽至長陵。有直路云乎。有防曰。此則未及考見矣。予曰。明日畿伯入來後。以此問之也。有防曰。自 長陵至坡州宿所。則爲八十五里云。而交河程道。則有潮汐水往來處。有浮橋然後可以利涉云矣。予曰。此則似難矣。外邑則不知船艙法乎。有防曰然矣。予曰。 永陵則似難一日往返矣。
정조 4년 · 목
檢閱李集斗啓言。臣以職掌事。適因言端敢達矣。民口總數之必書史册者。法意有在。故毋論京外。戶口數爻。輒報本館。自是古規。臣猥叨見職。適當式年。而無一報來。旣不報來。則將何以按而書之乎。有違聖朝重民數之意。亦乖史官記時政之規。臣意繼自今。更復舊制。使卽報來。且以外史記觀之。陰晴水旱等大事之可記可書者。各隨其道見聞之實。以爲原史考據之方。事例固然。而挽近以來。從而解弛。其修送者。不過陰時而已。外此而絕無詳錄。有失格例。此亦一體申飭。諸道外史。更勿襲謬。必務記實。以爲重史法之一端。恐合事宜矣。敎以。所奏可謂擧職。此後作爲定式。式年帳籍磨勘後。移報史館。外史申飭事。極爲切實。以此亦爲嚴飭。嗣後又復若此。爾其更爲執奏。
정조 4년 · 목
敎曰。近來事務。多從闊略。特出於弛張之意也。目下一事。可見紀綱之從此漸虧。大抵文士之文。武士之射。如車輪鳥翼。不可偏廢。其奬其勵。豈或少忽。而至宣傳官。則年前下御製綸音。又命將臣議成事目。至於揭板。又以此申申飭勵矣。俄者取見入啓別單。其不有飭敎。不遵定式。恣意怠慢之狀。萬萬無據。諸宣傳官一倂從後處分。而去朔武經講之姑停。反啓此輩適中之端。不講則射。曾有受敎。武臣專經講。以射講擧行。講書則以射講時本册爲之。軍門射講。俄見別單。亦甚駭然。昨冬申諭之意。果安在哉。各營大將重推。
정조 4년 · 목
敎曰。武臣試射。以十七日爲之。又敎曰。再明日武臣試射。堂下應參人員外。軍門千總別將以下將官。各令捧擧案。如此則一日之內。難以畢試。講負一依專經例列書。只受點人應講。而當於已講之章捧之。名下已講章數。懸註以入。亦令武士知悉。
정조 4년 · 강
召見承旨鄭昌聖朴祐源于寶慶堂。
정조 4년 · 목
予曰。册子間已訖役乎。昌聖曰。了當持入。而或令下吏輩書之。故屢回校準。終恐有詿誤處矣。予曰。此後又有所思。以小題目爲之好矣。昌聖曰。此則似非難矣。予曰。戶口數爻。終無報來之例云乎。檢閱李集斗曰。更問而終無其例云矣。予曰。試望書來乎。祐源曰。講射與否。姑未稟定。故不卽擧行矣。予曰。俄以同擬事分付。尙未聞知耶。祐源曰。然則幾盡正書矣。予曰。注書持來。予曰。此望有違例處。出去更擬以入。予曰。生脈散似有滯氣。無乃蔘料所致耶。問議吳道烱也。昌聖曰。御藥事體至重而湯劑煎入時。只加封銷。次次傳入。事甚未安。此後則直書臣謹封以入何如。予曰。出議都提調。從長爲之也。予曰。幸行時。市井之諸般弊端。自平市各別留意申飭好矣。昌聖曰。謹當各別申飭矣。予曰。北伯何日辭朝云耶。北關民事誠可悶矣。判官則屢次遞易。重以水旱荐仍。豈非惻怛之甚乎。今年年事何如云耶。昌聖曰。北伯念間辭朝。而年事比他道不及云矣。予曰。向問柱翼時。何以爲之。昌聖曰。與推鞫同矣。予曰。草供誰所書也。昌聖曰。都事金晩根書之矣。予曰。近來玉堂似難排望矣。昌聖曰。以實錄郞排擬之外。無他道矣。予曰。 先朝則猶有從已心者矣。大抵近來玉堂。率皆巧於謀身矣。昌聖曰。然故國事日非矣。人或謂大臣以下之皆厭用權。誠是美事云。而臣則獨以爲不然。大臣卿宰姑捨。雖微官庶僚。各執其權然後。國事可做矣。予曰。頃日領相所奏科擧事。果何如。昌聖曰。臣意亦以栍畵燮通爲好矣。予曰。予意亦以此一事。爲捄弊之端。而若論後弊。則慶科稠疊製科反多。豈不如初燮通之爲愈耶。昌聖曰。大抵大比之外。慶科二字。雖永除。亦無妨矣。祐源持試望還入。予曰。此又誤擬矣。俄者所敎。何不諦聽。而有此屢改屢誤之擧耶。堂上一望除之代。以嘉善武臣更擬。納諸望筒以入。
정조 4년 · 강
命黃海前兵使趙圭鎭。仍任前職。承傳宣傳官各別擇差。
정조 4년 · 목
敎曰。朝綱所在。大臣筵奏。不得不如此。語其事則簿書閒事。究其罪則諭劣之罪也。本閫一年之內。四易其帥。況水閫又有闕。民邑迎送之弊。不可不念。黃海前兵使趙圭鎭。特爲仍任前職。以越俸五等。原擧條改付標。又敎曰。宣傳官有闕代。係是承傳宣傳官之窠。令該曹口傳。各別擇差。
정조 4년 · 목
敎曰。玉堂之箚。兩司之啓。無甚異同。苟有可言之事。雖於處置之箚。首尾間論列。無所不可。而籍令無是例。何不少須臾以俟處置批下乎。今也反是。以上疏與獨箚。竝呈於同時。未之前聞。亦係後弊。玉堂則雖坐生疏。而政院之不能往復停當者。有違出納之責。當該承旨推考。此等無籍之擧。各別嚴飭。○因開政啓稟。敎以。玉堂雖一買已入直。可以處置。可以守館。姑勿開政。更待下敎。
정조 4년 · 강
以田文顯爲黃海水使。
정조 4년 · 목
敎曰。海防重地。不容一日暫曠。黃海水使有闕之代。令該曹口傳差出。一兩日內。使之辭朝。
정조 4년 · 강
校理金履禧箚請諸臺遞差。賜批。
정조 4년 · 목
箚略曰。大司憲李★(土+甲)。大司諫蔡弘履等。懲討方嚴。連日求對之餘。只以目下事爲急。未及傳啓。徑陳所懷。致動問備之敎。壞損臺體。於是尤大矣。竝引嫌而退。失序壞體。有難仍置。請諸臺竝命遞差。批以。處置事依施。
정조 4년 · 강
知事洪樂性上疏自引。賜批。
정조 4년 · 목
疏略曰。臣於向日待罪藥院時。妄以禁鑰事。率爾數語。有所酬酌於兵判臣李衍祥矣。及伏見處分傳敎。開示委折。誨責截嚴。若慈父之敎迷子。於是臣之愚迷妄率。實無所逃。乞削臣職。批以。卿其勿辭行公。
정조 4년 · 강
校理金履禧上疏請洪柱翼嚴鞫。賜批。
정조 4년 · 목
批以。迄可止之。聽亦支離。
정조 4년 · 강
分揀別軍職姜五成等。
정조 4년 · 목
敎曰。已勘怠忽。寧可轗軻。行幸在卽。侍衛之人。別軍職姜五成等汰去人。特爲分揀。
정조 4년 · 강
命罪人崔廷喆等。更加嚴刑。
정조 4년 · 목
秋曹啓言。殺獄罪人崔廷喆白占卜李光占安七金李千奉。僞寶罪人金龍河金奉鎭朴㵛。僞印罪人金廷周。罪人張漢福印殷復。請加刑得情。幷敎以。更加嚴刑。期於得情。
정조 4년 · 강
以金華鎭西溪君熠爲都總管。鄭民始尹坊鄭一祥爲副總管。口傳也。
정조 4년 · 강
以徐鼎修爲校理。李時秀爲副修撰。
정조 4년 · 목
敎曰。玉堂前望單子入之。
정조 4년 · 목
以金履素爲大司憲。金憙爲大司諫。兪彥修爲司諫。盧瑞國爲掌令。李夔爲持平。鄭福煥愼認明爲正言。洪明浩爲校理。李昌漢李鼎揆爲修撰。金宇鎭爲副修撰。李★(土+甲)爲同義禁。
정조 4년 · 강
詣暎花堂。試武臣講射。
정조 4년 · 목
自內詣暎花堂殿座。試各軍門將官及武臣講射。敎曰。與十巡有異。係是單巡試射。柳葉箭三中四分以上。騎蒭三中以上。片箭二中以上。殆同都試之沒技。不可混入計劃中。取考該房謄錄。則亦皆別爲施賞。該房抄出別單以啓。又敎曰。專經武臣及各營將官射講時。講居首都事李元謙例捧傳旨。射居首金珠淵。似當一體論賞。而旣以一巡四中五分論賞。居首之賞。例是一技。疊受置之。
정조 4년 · 강
召見工曹判書具善復于寶慶堂。
정조 4년 · 목
予謂善復曰。卿疾近則何如。善復曰。屢朔濱危。僅尋生路矣。予曰。卿能復起。爲國事幸甚。卿以钁唶宿將。世掌兵權。朝家之倚昇者唯卿。而卿今老且病矣。今日武臣中。如卿者幾人也。昨日以勸武事。有所酬酌。卿亦聞之否。善復曰。臣亦聞之。而臣每以此事。入於商量久矣。至於李命杰之第二子。臣雖未見。而聞身手凡百。可合別薦云。故方欲勸出矣。予曰。爲人若果合用。則豈不誠好耶。後日大臣入侍時。欲召見矣。卿年過六十。若使益老於今日。則戎垣之托。將屬於誰耶。必以可以繼卿者五六人進之。以作他日代卿之材也。善復曰。李亨逵之第二子第三子中。亦有可合者云。臣方留意矣。善復曰。時敏堂改建。誠爲時急矣。予曰。當待年豐而爲之矣。雖是不得已之事。土木之連年。豈不爲悶乎。
정조 4년 · 강
命講陣間一不則捧重推傳旨。
정조 4년 · 목
敎曰。此後親臨指南。講。講陣俱不者。以不施行。依例禁推。講陣間一不。則捧重推傳旨。
정조 4년 · 강
藥院口啓請承候。賜批。
정조 4년 · 목
因口啓。敎以。患節不至大段。酬應則難。不必入侍矣。
정조 4년 · 강
召見咸鏡監司鄭昌順于寶慶堂。
정조 4년 · 목
辭陛也。○予曰。領敦寧肅拜後留在乎。承旨徐有防曰。已爲出去矣。予曰。咸興火災連年。凶荒濱歲。北門銷鑰。予謂得人。往哉唯欽。毋負至意。昌順對曰。方伯之職。在臣身雖榮。而任重才疏。受命憂懼。不知所出矣。
정조 4년 · 강
校理金履禧等聯箚。請柱翼設鞫。賜批。
정조 4년 · 목
批以。予亦曰必可誅必可討。徑加酌處者。誠以文字間隱映話頭。或與直捉詬罵眞贓。不無輕重之殊。止此足可爲懲。料之甚熟。更何多誥。
정조 4년 · 강
司諫兪彥修上疏請柱翼嚴鞫。賜批。
정조 4년 · 목
批以。前已悉諭。爾其勿辭察職。滯囚可悶。禁府時囚。皆令明日照律。
정조 4년 · 강
遣承旨詣受 香 所。奉審摘奸。
정조 4년 · 목
社稷 景慕宮秋享在明日也。○敎曰。受 香 所奉審摘奸以來。獻官以下諸執事。各別齋沐之意申飭。祭品樂物。亦皆精潔之意。一體申飭。
정조 4년 · 강
詣 景慕宮 展拜。
정조 4년 · 목
具翼善冠袞龍袍。乘輿由月覲門。入日瞻門至齊室門外降輿。入齋室。少頃。詣 版位行再拜禮。仍詣 廟內奉審訖。還入齋室。乘輿出日瞻門由月覲門還內。
정조 4년 · 강
持平柳協基陳啓自訟。賜批。
정조 4년 · 목
陳啓以爲。合討方張。沐浴爲重。推緘承授。擧行且急。因參賓對矣。洪樂彬減死遠配之命。忽下意外。夫樂彬怙勢驕恣之惡。姑不殫論。雖以繡啓中所臚列者觀之。五罪俱犯贓汚。三尺決難容貸。臣猥以法官。適叨前席。目見聖朝之屈法。死囚之傅生。憂慨所激。欲陳還寢之請矣。傳敎未須。大臣曰否。咫尺 威顏之前。且惶且㥘。未及思量。率爾退出之後。始聞臺閣故事。凡於帳前殿筵席登對時。若有罪囚酌處之 命。而可合爭難者則卽地發啓。初無不可。祗緣生長鄕曲。見聞孤陋。新入言地。欲有言而未言。不當避而爲避。臺體乖損。已無可言。昨日筵退之後。卽以自訟之意。引義陳列。一日再避。以有禁令。往復喉司。終未入徹。經宿之後。始爲來避。所失尤大。以此情地。其何一刻冒據乎。請 命遞斥。批以。一事再避。明有 先朝禁令。爾乃無難犯禁。不料掌憲之地。有此蔑法之擧。固已萬萬寒心。啓辭之欲發卽止。誠如爾言。由於鄕闇生疏之致也。昨者筵避。廉防亦已伸矣。以一事經宿之後。又復斷斷。至曰大臣曰否云。而以大臣有若用意防遏者然。爾意所在。殊莫曉也。雖未知孰所敎也。孰所勸也。在爾處義。極涉郞當。大抵臺閣出言。宰相元來相與可否。不惟是也。且於左揆發說之後。予亦曰然之。爾之獨擧大臣。又何意義。由前由後。其爲壞臺風非細矣。
정조 4년 · 강
罷承旨吳大益職。
정조 4년 · 목
敎曰。每欲以此行大處分矣。大抵 先朝禁令。爲臣子者。固宜信如金石。莫敢違越。而近來無論某事某事。名以受敎之事。視之若存若無。論厥辜犯。當擬何律。向亦有所提敎。而諸臣又復尋常看過。目下事。雖是細節又有此冒犯。風憲之地。犯之無難。出納之地。捧之又無難。烏在其重受  敎之意也。然又有自反處。自上數敎。若能感孚群下。豈有是也。縱推自反之義。姑不大處分。此後凡係 先朝禁令。事之巨細姑捨是。如有冒犯者。當繩以重律。政院知悉。又敎曰。雖不大處分。亦可無小處分。不有受 敎。遽然捧入。其漸將至於何哉。一事再避捧納承旨。爲先罷職。
정조 4년 · 강
遞承旨李鎭恒。
정조 4년 · 목
以李亨逵李萬育趙時偉爲承旨。敎曰。右副承旨許遞。左右承旨牌招。新除授承旨。待下批亦爲牌招。推移入直。
정조 4년 · 강
咸鏡監司李命植疏陳病狀乞遞。賜批。
정조 4년 · 목
批以。旣許解務。卿其上來調理。
정조 4년 · 강
吏曹參議鄭志儉疏辭新授三銓之任。賜例批。
정조 4년 · 강
副校理李鼎運上疏請亟正洪國榮之罪。賜批。
정조 4년 · 목
批以。所陳已諭於昨日筵席矣。
정조 4년 · 강
命北伯。使之從速辭朝。
정조 4년 · 강
永陵展拜。命以來初二日爲之。
정조 4년 · 목
禮曹。以 各陵秋展謁。何日定行啓稟。敎以。來初二日爲之。又以何 陵定行啓稟。敎以。制畢之後。迄未展拜。誠禮俱缺。耿耿在中。當袛謁 永陵矣。
정조 4년 · 강
召見承旨鄭昌聖于寶慶堂。
정조 4년 · 목
予曰。下番翰林戶口單子持入乎。昌聖曰持入矣。予曰。然則入之。昌聖曰。今因言端。敢此仰達矣。高陽衙舍墻坦。爲役甚巨。而前前郡守宋載德新到之初。臣亦待罪畿營。助給木石。使之修築。載德旬日之內。不煩民力。能爲畢役。卽此一事。其爲公之誠可知。 陵幸時。以本官官隸之作拏船所。混入於宣傳官之摘奸。現捉守令凡五人。因上敎自畿營査實。則他邑皆犯罪科。而獨高陽無一所犯故。擧實狀聞。則自上特許其分揀矣。當初被捉時。有該守令拿處之敎。載德亦在就理中。金吾不分皁白。竝施奪告身之律。此雖細事。有欠綜核之政。且載德。新莅殘邑。竭誠奉公。而乃反無罪被罪。臣於是時。至欲狀請仍任。而其代已出。因循未果。此由於臣之不能擧職之致矣。予曰蕩滌也。
정조 4년 · 강
以金文淳爲水原府使。備薦也。
정조 4년 · 강
永陵展謁時軍需磨鍊。命更爲草記。
정조 4년 · 목
因該曹草記。敎以。訓鍊都監御營廳隨駕馬步軍騎士禁軍隨駕。哨數番數。就考丁酉春戊戌秋前例。更爲草記稟旨留都則禁衛營爲之。又因各差備應把馬數別單。敎以。問安馬一幷除之。臨時大殿問安中官。自有內寺馬。可以往來。支供等節。各殿切勿等待事。預爲分付畿營。承旨問安。到出宮晝停所後。只一次爲之。支供亦令預爲知悉擧行。如是下敎之後。如有濫數分辦之事。則該道難免其責。幷令以此行會。司僕馬匹。每多加數徵來之擧。今番則令該寺。以此意知悉。略綽磨鍊。勿以少熟之歲而泛忽事。言于本寺。
정조 4년 · 강
命東萊水使申應周拿處。府使李文源推考。
정조 4년 · 목
敎曰。觀此萊伯狀啓。無論實狀之如何。若能痛絕問遺。不犯秋毫。豈有此登聞之擧。況以邊閫。莫察外上之弊。厥數至於七十金。籍令無所犯。獨非辜負之一大端乎。以此以彼。極爲駭異。該水使申應周拿問處之。身爲邊臣。春夏間事。謂申禁條。不卽摘發。難免其責該府使李文源推考。
정조 4년 · 강
判下兵曹　永陵幸行時軍兵磨鍊草記。
정조 4년 · 목
因該曹草記。敎以。訓局步軍八哨。馬軍四哨。御營軍五哨。騎士三番。禁軍四番。挾輦軍。則更考罷衛所後最多例。磨鍊草記。又因考例草記。敎以。 陵行時。補階板勿爲輸去。至於晝停。則自 先朝。房帳幕設置之後。自作煥堗。階板徒有生燃之慮。此後永爲除之事。分付戶曹。
정조 4년 · 강
命嶺伯趙時俊。越俸五等。
정조 4년 · 목
敎曰。前月疏本。昨日狀啓。明有相詰起鬧之跡。而言外之意。朝家不必臆斷之。故寓之邊禁。只勘閫帥。不勘守臣者。意有在也。果然有如許委折。而嶺伯論罪萊伯之狀。踵到矣。未知詰鬧始自何事。而要之。由營府之不相得也。豈以水閫辭陛日。敎以文武雖異。屬領自別。不可就見萊伯。自損體貌云者。或爲彼此相詰之崇乎。參以道啓辭意。府使事不但妄率而已。事未前聞。亦關後弊。府使李文源。道臣雖請罷黜。而其罪狀。令廟堂稟處。大抵營府碁列邊門。凡有事宜。交相勉盡其責。不此之爲。因一微細事。葛藤至此。若此則所謂邊事。將至抛置之境。渠輩相爭。猶是緦小功之察。此後復以東萊營府。因私逞公之事。或有豋聞。則水使府使。以軍法從事。斷不饒貸。以此自備局分付該道。著爲定式。又如道伯。接統一道。不能彈壓。有此乖悖之擧。始旣矇眜。末乃藏拙。慶尙監司趙時俊。越俸五等。
정조 4년 · 강
命前知義禁金熤。前大司諫沈念祖等。幷敍用。
정조 4년 · 목
敎曰。曩日越點。旣示弦韋。前知義禁金熤敍用。或有生疏。或坐執拗。不是大過。前大司諫沈念祖趙時偉。亦爲敍用。其中收職牒者蕩滌。
정조 4년 · 강
罷拿東萊府使李文源。
정조 4년 · 목
備局啓言。因嶺伯趙時俊狀啓。東萊府使李文源罪狀。依狀請令廟堂稟處事命下矣。上下官體統。固自不輕。則帥臣設有不善處事之責。旣非時急邊情。而該府使之進論於時月已久之後者。論其擧措。極涉駭異。此必由於營府相失之致。帥臣旣有拿問之命。則該府使亦不可不罷職而止。一體請拿處。允之。敎以。該府使之代。今日內議薦。使之明日辭朝宜矣。
정조 4년 · 강
以尹師國爲東萊府使。備薦也。
정조 4년 · 목
敎曰。在外三司。若是夥然許遞。今日政差出。萊伯亦令今日政下批。○以金熤爲大司憲。沈念祖爲大司諫。宋樂爲獻納。宋民載姜寅爲正言。朴天行姜彝正爲修撰。李敬一爲副校理。田文顯爲甕津水使。
정조 4년 · 강
以金海柱爲慶尙左水使。
정조 4년 · 목
敎曰。東萊水使之代。勿拘常格。口傳各別擇差。
정조 4년 · 강
奉敎徐龍輔。檢閱鄭東浚等聯疏自劾。賜批。
정조 4년 · 목
疏略曰。臣等猥以無似。濫廁邇列。館規之壞損而無所振作。下僚之怠緩而不能檢飭。尸素之罪。實所自知。問備之勘。亦云太輕。臣等方且聚首兢惶。靡所容措。檢閱臣李集斗。托以情勢。拜章徑出。翰苑之法。下番之不得擅離。各位之不爲替直。自是不易之古規。則金載瓚職名雖異。處義宜同。玆敢相率齊籲。徑出禁扃。乞遞臣等之職焉。批以。爾等勿辭察職。
정조 4년 · 강
檢閱李集斗上疏自引徑出。賜批。
정조 4년 · 목
疏略曰。日前以戶口事。適有迷見。筵違蒙允矣。該府單子。趁卽不來。臣初旣不能檢察。單子已到後。亦不能卽地書入。昨日筵對。屢勤提敎。臣方悚恧惶盛之中。承宣果以此請推。而不飭之罰。至於右僚。臣之常事鈍滯。不善周旋。實是臣罪。間問備薄勘。亦云太輕。而以臣之罪。延及右僚。臣心慙赧。當復如何。玆陳短章。徑出禁扃。乞削所帶職名焉。批以。爾其勿辭察職。○敎曰。粗述館規。暫伸廉防。況令左右史無人。下番翰林李集斗批下。卽爲牌招入直。又敎曰。酬應不亦疲乎。休他故事。戢爾後進也。徑出諸翰林。幷卽牌招。推移入直。
정조 4년 · 강
持平李夔疏陳母病。仍請寢洪柱翼酌處。賜批。
정조 4년 · 목
批以。所陳洪柱翼事。到今猶嫌其屑屑。爾其勿辭。救護母病。
정조 4년 · 강
召見藥院提調于寶慶堂。都提調鄭弘淳。提調金華鎭。副提調鄭昌聖。
정조 4년 · 목
承候也。○予曰。大體有勝。而寢睡以䐧間痞鬱。不能入睡。似是不得通利之致矣。予謂道烔曰。口味不變。雖有思食之念。而當飯則不能進。寢睡則昨夜五更後。始入睡矣。道烱對曰。似是膈滯未通之候。當用行氣之劑。今日則香橘茶入人蔘五分進御。誠得當矣。命診候。道烱診候訖奏曰。左右三部。尙帶數意。似是痰滯。而氣不能順斡之崇矣。
정조 4년 · 강
命進御香橘茶。加人蔘縮砂各五分一貼煎入。榻敎也。
정조 4년 · 강
以鄭趾煥爲安東縣監。口傳也。
정조 4년 · 강
遞承旨金㶊柱。以沈念祖代之。
정조 4년 · 목
敎曰。推考房事多做錯。當該承旨遞差。前望單子入之。
정조 4년 · 강
遞直閣金宇鎭。
정조 4년 · 목
敎曰。近有校勘。自多相妨。直閣金宇鎭。今姑許遞。
정조 4년 · 강
召見藥院都提調鄭弘淳于寶慶堂。
정조 4년 · 목
予曰。今日顯勝矣。昨日以前。甚覺痞滯矣。湯劑進御後。隔膈間頓開。寢睡亦穩矣。但曉睡初覺。則膈中如錘懸空。如此之時。亦覺眩暈。又有邊頭痛之意。未知此何症也。醫官吳道烱奏曰。此乃痰候也。今日湯劑。加人蔘七分。以爲斡旋中氣之功似好矣。承旨鄭昌聖曰。臣取考本院古事。在昔 先朝。因大臣陳達。監兵使拿推之代。以三日內下直事定式矣。中間以期限太促。更定十五日之限。尤緊急者。或以十日爲限矣。近來此法。久不遵行。自今以後。更加申飭。而三日太促。十五日太緩。以十日之限施行。而過限則自本院依定式察推。予曰。從今申復舊制。無或踰限事。該房知悉擧行也。
정조 4년 · 강
命知味香橘茶一貼煎入。榻也敎。
정조 4년 · 강
命東萊水使。使之明日辭朝。
정조 4년 · 강
禁推校理徐鼎修。
정조 4년 · 목
鼎修牌不進。敎以。分義與處義。或不無互爲輕重之事。雖在堂下官。屢違劃遞。不是異事。而近來年少新進。未諳格式者。種種有之。可强之處。可出之地。以違牌作一無難事。日或再違或三違。此亦朝綱所在。寧不寒心。此玉堂擧措。亦極乖當。爲先以禁推傳旨捧入。此後此等事。政院各別嚴飭。
정조 4년 · 강
重推司諫兪彥修。
정조 4년 · 목
敎曰。銓曹選通。自有其規。或以人地。或以文識。或以言議。不嫌其行怪。所取者風裁。又如洪柱翼。曩從對策。予亦極嘆其才。借使銓曹。縱欲鑑別激揚。但知其有用。不知其無狀。惟公惟私。豈無公議。不徒是也。柱翼謂有淵翼之凶論。能量之潛謀。苟非賞黨同之類。何以知之。今若一開荆棘。論人以不先知不預察之罪。則不幸近年。大獄屢起。株連甚多。姓同者拔之。地近者塞之。不但免者幾希。朝設監鞫。家張綱羅而後已。本事則小。流弊甚大。不可不明示好惡。司諫兪彥修重推。
정조 4년 · 강
以申大升爲承旨。前望也。
정조 4년 · 강
司諫兪彥修避嫌乞遞。賜批。
정조 4년 · 목
避嫌略曰。臣於合辭方張之日。他不暇顧。章皇出肅。而以柱翼通擬時銓官。略有論列矣。及承聖批。誨責備至。繼有重推之命。滿心惶恧。無地容措。蓋銓曹通選。不但地處而取之。亦不但文才而用之。至於行已蹤跡。不可不審察而鑑別也明矣。柱翼之形跡。果如姜忱所論。則遽然通擬。其銓曹不能審愼之咎。鳥可免乎。請命遞斥臣職。批以。爾看臺閣古事。何嘗以不逆覩有追勘之例乎。此路一開。後弊難防。臺官遞易難愼。而事係矯枉。不可假借。依啓。
정조 4년 · 강
校理徐鼎修上疏自引。賜批。
정조 4년 · 목
疏略曰。伏見司諫兪彥修疏本。則以罪人柱翼通淸事。有銓曹堂郞譴罷之請。臣卽其時主通之郞官耳。其所箚着。較諸他僚。尤爲甚緊。猝當臺通。只憑其外面履歷。率爾檢擬。到今逆節彰露之後。果然人言至矣。惶隕凛惕。惟嚴勘是俟。忙陳短章。徑出禁扄。乞降威罰。批以。所引可付一笑。爾其勿辭察職。
정조 4년 · 강
修撰李時秀金宇鎭聯疏自引。賜批。
정조 4년 · 목
疏略曰。卽伏聞司諫兪彥修疏語。以洪柱翼臺通事。有參政堂郞譴罷之請。臣等之許通柱翼也。罪狀姑未著矣。到今逆節。若是狼藉。則誤擧安擬之罪。亦安能免也。臺評峻發。袛承無路。聯陳自引之章。乞降威罰。以謝人言。批以。過矣。爾等勿辭察職。
정조 4년 · 강
司諫兪彥修上疏懲討。仍陳病狀。賜批。
정조 4년 · 목
疏略曰。噫。柱翼。特丙丁間漏綱之一物耳。今焉斯得。固已晩矣。銓曹通選。是曰擇人。必也察其行已。取其言議。以爲公擧之地。而如柱翼之凶者。濫入其選。臣謂其時通擬堂郞。竝施譴罷之典宜矣。臣於目下之病。萬無供職之望。故日前陳懇。未蒙恩遞。繼有召牌之命。方當沐浴之時。未敢違傲。雖不得不力疾出肅。而形症層加。鎭日彌駕。況當 陵幸在近。陪扈無路。玆敢疾聲呼籲。亟賜鐫遞。批以。洪柱翼通淸時政曹堂郞譴罷事。柱翼罪狀未著之前。若論其地處文識。則豈獨合通臺望。縱被瀛選。孰曰不可。今以不能逆料預知。而追咎銓地。賊淵會圈之人。逆翼議通之堂。將置收司之坐乎。且爾說雖甚不經。爾意必欲一陳。奈之何不及於初疏中。不言於詣臺時。忽地投疏於歷日已久之後者。又何故也。由前由後。所請之從違。非所可論也。
정조 4년 · 목
予曰。兪彥修疏。誠非小憂矣。自國朝以來。請罪通淸銓官。曾所未有也。有防曰。伏見備忘下者。處分嚴明。實爲世道之幸也。
정조 4년 · 강
重推守禦使鄭民始。
정조 4년 · 목
守禦使鄭民始再牌不進。敎以。分義所在。焉敢乃爾。更爲牌招。○敎曰。義無必辭。地則自異。再違猶屬礙眼。三違可謂匪意。敎書袛受體重。密符傳授時急。守禦使鄭民始重推。更卽牌招。牌不進傳旨勿爲捧入。
정조 4년 · 강
召見藥房三提調及慶尙左水使金海柱于宣政殿。都提調鄭弘淳。提調金華鎭。副提調鄭昌聖。
정조 4년 · 목
敎曰。觀此北伯狀啓。兩邑民事。旣有所請。豈可曠日。次對雖値齋戒。明日食後。使之來會。
정조 4년 · 강
命校理徐鼎修禁推分揀。大司諫趙時偉牌去來申飭。
정조 4년 · 목
因鼎修禁推傳旨。敎以。旣已經宿分揀。卽爲牌招入直。○時偉牌不進。敎以。一時譴罰。長作處義乎。此傳旨勿施。牌去來申飭。
정조 4년 · 강
以鄭宇淳爲安岳郡守。口傳也。
정조 4년 · 강
有政。吏曹參議鄭志儉。兵曹參判李聖圭進。
정조 4년 · 목
敎曰。直閣今日政差出。○以趙時偉爲大司諫。朴天行權以綱爲副校理。尹行修爲副修撰。李恒祚爲司諫。徐鼎修爲直閣。李瀁爲副總管。
정조 4년 · 강
命前承旨申大升敍用。
정조 4년 · 목
政院。以大升罷散啓稟也。
정조 4년 · 강
領府事鄭弘淳上箚。乞遞藥院[都:I-POSITION]提擧之任。賜批。
정조 4년 · 목
箚略曰。臣於今番行幸。旣受留陣之命。勢不得陪從矣。內局[都:I-POSITION]提調之任。亟命遞改。批以。事勢然矣。卿之內局兼帶。姑令勉副。仍命遣史官傳諭。
정조 4년 · 강
大司憲金熤上疏自列。賜批。
정조 4년 · 목
疏略曰。臣頃叨獄官。冒承議讞之命。裁酌不明。輕重失當。果不免自僨厥職。致勤嚴旨。始也臨事而不悟。終乃奉敎而知悔。繼以有都憲新除。寬假其迷滯之失。益不勝驚感。至於曰前柱翼酌處之敎。殿下又失之矣。殿下所以酌處柱翼者。謂其情節之可疑耶。抑以眞贓之未露耶。三司覆難之奏。反以止止之批。顯示訑訑之色。此則不直爲刑政之失。在聖主待言官之道。又不免一失。殿下之有此三失。實皆群下之罪也。惟宜博選忠亮之人。畀以言責。新舊凶逆之徒。各施當律。邦憲無閼。國勢復尊。兹不得不略暴危懇。仰請譴斥焉。批以。予失反省。卿辭許施矣。
정조 4년 · 강
大司諫趙時偉陳疏自劾。仍請寢柱翼發配之命。賜批。
정조 4년 · 목
疏略曰。向於柱翼酌處命下之日。臣適叨見職。相率求對。門錀將下之際。始有備忘還入之命。守閤諸臣。仍令出去。臣旣未借方寸地。得陳所欲言。退歸私次。憤賊勢之鴟張。念宗國之綴危。秉燭構草。待漏呈箚。而伊夜備忘之旣入旋下。臣始得聞於拜箚之後矣。喉院。以臣箚中謂有徼還二字。使臣更構別本。退送原箚。臣之述見繳還句語。係是前夜退出時所承聆者。則陳箚之際。其所說道。語勢固然。且臣箚所言。雖近隨衆。卽是討逆。則官以諫名。其言見格。其身便進。反覆思量。終涉郞當。以此狀往覆政院。非止一再。如是之際。入侍有命。末由趨詣。承宣請推。嚴敎繼降。噫。懲討方嚴。僚臺咸造。臣獨投箚未入。轉身不得。事歸不誠之科。聖度至寬。罰止譴削。自有此事。臺端一步。便成鐵限。玆敢略入文字。仰暴危懇。亟削臣職焉。近日公車日積之章。率是柱翼懲討一事。而殿下或以胥胥諭以蔓氄。假使臣箚復陳。徒聒聖聽。自歸例套。雖不敢隨衆效嚬。而試觀今日時事。亟軫拔本之道。先正合辭。乃思鋤根之方。亟寢柱翼發配之命。批以。上款所引。何不自反。下款所請。殊覺精切。爾其勿辭察職。
정조 4년 · 목
予曰。諫長疏語。侵斥政院矣。有防曰。昨緣日暮。未及引義。方欲上疏徑出矣。予曰。院中無承旨。則同副承旨似牌招矣。予曰。次對齊會乎。有防曰。似未及齊會矣。予曰。次對則同副當入侍矣。
정조 4년 · 강
命都承旨牌招坐直。
정조 4년 · 목
敎曰。自上替勞承旨。丙枕疲惱之時。身爲一院之長。其可便意在家乎。都承旨牌招坐直。
정조 4년 · 강
命當該堂上推考。司錀汰去。
정조 4년 · 목
政院啓言。道路節目。終不修呈。當該曹堂上請推考。久之。敎以。自在 先朝。軫念民弊。道路事知及司錀掖隸。道路摘奸復命。無得踰限。不啻申申。兩今番則甚於動駕期限。若是遲滯。萬萬駭然。決知其作弊而然。當該司錀汰去。令攸司科治。事知令兵判棍問捧招以奏。
정조 4년 · 강
推承旨李亨元。削注書吳泰賢職。
정조 4년 · 목
敎曰。無右位之坐直。政院擧行。安得不然。無怪其生疏。姑從末勘。當該承旨李亨元推考。問備傳旨。墨猶未乾。又復規避。自上不免替行該房之事。式暇外推諉不入直承旨。爲先重推。新進小官怠忽之習。豈至於是。此猶餘事。諫長避辭。一本則措辭如是書入。此則大可駭惑處。當該注書吳泰賢削職。仍令該府。拿問定罪。
정조 4년 · 강
有政。吏曹判書徐浩修進。
정조 4년 · 목
以李鼎揆爲修撰。李命植爲同義禁。鄭弘淳爲內醫提調。
정조 4년 · 강
以李★(土+甲)爲大司憲。新望也。
정조 4년 · 강
承旨徐有防等上疏自引徑出。賜批。
정조 4년 · 목
疏略曰。臣等伏見大司諫趙時偉疏。則以向來箚本之不爲入撤。至有慨然之斥。臣等於此不勝愧悚之至。伊日臣等。與諸臺求對之時。誤入門稟。自速責敎。繼有備忘還入之命。而三司諸臣。一時退歸。未出闕門。備忘旋下矣。諫長在家之致。未詳其委折。則翌朝箚本之到院也。臣等之謂以繳還非實狀。而不許捧入者此也。諫長之謂以言箚異他疏。而斥以退却者亦此也。然則臣等之不捧。自有所據。諫長之論斥。亦或爲然。事在相規。不必較絜。然慨然之斥。旣發於臺章。則義雖蹲冒。陳章徑出。伏乞聖明。亟遞臣等之職名。批以。曲在臺臣。何有爾等。勿辭察職。
정조 4년 · 강
召見藥院提調于宣政殿。都提調鄭弘淳。提調金華鎭。副提調鄭昌聖。
정조 4년 · 목
予曰。膈滯尙未快愈。感氣亦隨。以終不快解矣。可悶。弘淳請診候。予曰置之。予曰。禁衛大將今當隨駕。故卿則復除藥院之任矣。弘淳曰。大將隨駕。誠幸矣。
정조 4년 · 강
命進御加味養胃湯一貼煎入。榻敎也。
정조 4년 · 강
以兪彥鎬爲都總管。具以謙蔡弘履爲副總管。
정조 4년 · 목
敎曰。寶劍望點下苟艱。懸頉總管許遞。口傳差出。
정조 4년 · 강
持平徐郁修上疏。請柱翼設鞫嚴問。
정조 4년 · 목
疏略曰。臣於柱翼酌處之命。旣發還寢之啓。又陳嚴鞫之請。而未蒙允兪。臣謂更令設鞫嚴問。快正王法。斷不可已也。批以。裁酌在中。爾其勿辭。從速察職。
정조 4년 · 강
大司憲李★(土+甲)上疏。請柱翼設鞫正法。賜批。
정조 4년 · 목
批以。言之聒聒。聽之邈邈者。誠以斟酌有素也。卿其勿辭行公。
정조 4년 · 강
命兵判闕外開坐。査實以聞。
정조 4년 · 목
敎曰。禁軍將闕內用棍。雖是前例。而棍韾哭聲。至徹大內。過時不止。事極無嚴。令兵曹判書闕外開坐以聞。○兵曹啓言。依下敎。臣來詣闕外。禁軍將李邦鵬處。査問其委折。則所告內。正領等來言。數年前。明義錄眞諺各一件。印頒於禁軍將。又三件。頒給三正。使之留置覽閱。而一正房直金鼎三。初旣受來。終不分給。任自賣食云。故捉入鼎三。問其册子去處。而不爲直告。至於屢度棍治。則或賣或借。始乃直告。二卷推來。一卷未及推出。如是棍問之際。自邇遞延喧擾云矣。
정조 4년 · 강
命慶興府使具悏罷黜。置之。
정조 4년 · 목
咸鏡監司李命植。以慶興府使具悏罷黜馳啓。敎以。法外加刑分。固有擅分之罪。觀此狀辭。參以事勢。容有可恕之端。況旣一邊報營。則亦與擅分差異。此時本邑迎送。尤不可不軫念。此狀啓置之。以此意分付該府使。貰其擅行之罪。許救盡劉之民。在渠出力贖愆之秋。又於來頭。欲試動慢。雖一夫一婦。毋至塡壑。毋或流散之意。更加嚴飭事。下諭于本道臣。
정조 4년 · 강
命戶曹判書蔡濟恭。申飭行公。
정조 4년 · 목
敎曰。 陵幸隔日。整理使出去。又在卽矣。度支長必以諫長所懷爲引義。而人心過中。予已洞悉。豈可以此作自劃之端。目下擧行。實屬時急。兼戶曹判書蔡濟恭申飭行公。本曹自有下詢事。明朝使之來待。
정조 4년 · 강
命閱試。切勿待令。
정조 4년 · 목
敎曰。今番 陵幸。程途稍遠。往返之際。易致晩暮。閱試之擧。非所可論。砲車等轉輸之際。徒貽巨弊。切勿待令事。分付各營門。又敎曰。今番 陵幸時砲具。自有訓局器械。軍器寺則勿爲待令。此後依此定式擧行。
정조 4년 · 강
禁推假注書趙興鎭。尋放送。
정조 4년 · 목
敎曰。假注書趙興鎭。以次對注書。徑自出去。致有昨日葛藤。禁推。又敎曰。昨日事端。專由堂后假官。眞所謂諱不得。然一避二本。非出番注書之罪。罰亦行矣。趙興鎭付過放送。
정조 4년 · 강
命罪人崔廷喆等。嚴刑輸情。
정조 4년 · 목
刑曹。以廷喆嚴刑輸情啓。敎以。若是抵賴。則捕校憑公行惡之習。何以懲戢。捕廳之法。元無償命。則此後捕將。雖有白地構罪。擅自殺越人命。幺麼一校。尙不能抵法。亦何以知懼。各別嚴刑。期於得情。又以僞寶罪人金龍河。終不吐實啓。敎以。大凡死囚。必寓求生必死之義。而至於此囚。不但再犯死罪之狀。萬萬凶獰。初旣承款。將至置法。特蒙曠蕩之聖恩。減死發配之後。又復僞造。捕廳之招。一一承款。到今變招者。眞所謂殺無赦。此不正刑。何以勵末俗。更加箇箇嚴刑。期於輸款。又以殺獄罪人白占卜終不吐實啓。敎以。詞案丁寧。參證具備。雖喙長三尺。何以發明。嚴刑得實。又以僞寶罪人金奉鎭嚴刑取服啓。敎以。逮囚幾近十年。受刑又近百次。如是發明之狀。殊極痛惡。渠以獄魁。侵虛獄囚。徵索賄賂之狀。前已綻露。有嚴立科條。各別防戢之朝令。而卿等新叨之後。渠亦申明嚴禁。此囚所犯情節。加刑得情。右項作拏之事。更有所犯。爲先勿拘日次之限。別樣嚴刑懲治。又以僞寶罪人朴㵛嚴刑輸情啓。敎以。乍吐旋吞。延拖至今者。誠極獰慝。更爲嚴刑。期於輸情。又以罪人李光點無意直告啓。敎以。再次承款之後。忽地變辭於結案時。今則獄老生奸。盤覈無路。出意見嚴問。加刑得情。又以罪人張漢福嚴刑得情啓。敎以。殺人償命。三尺至嚴。況情節已綻。可謂掩諱不得。更加嚴刑。期於取服。又以罪人印殷復嚴刑輸款啓。敎以。匿名付榜。何等罪犯。構誣土立主。以惡逆之科。究厥情節。尤極凶慘。此不窮詰得實。當此百怪層生之日。無以少戢。箇箇各別嚴刑。以爲承款之地。又以殺獄罪人安七金加刑啓。敎以。不但宮房豪奴。作弊民間之爲可痛。此漢若不能嚴刑。俾卽首實。則惟彼小民。錢歲宰屠之時。此等所犯。謂之乘醉。其時種種有之。此漢置法。可謂生道殺人。更爲加刑。以爲從速結案之地。又以罪人金廷周加刑啓。敎以。此等奸細之徒。不可不嚴詰窮覈。加刑取招。又以殺獄罪人李千奉加刑啓。敎箇箇直招於漢傑生前。及其致斃之後。如是抵賴。似出於死中求生。代死之法。至嚴且重。不可容貸。依前嚴刑。期於直招。又以河東府破船沙格等。令道臣嚴訊取服。張孟龍旣有更査之命。請上裁。敎以。議處。
정조 4년 · 목
宗簿寺。以烓省已言過時罪。緘辭以聞啓。敎以。分揀。
정조 4년 · 강
命戶曹判書蔡濟恭。牌招察任。
정조 4년 · 목
敎曰。旣有及時擧行之事。且有入侍之命。辭疏批下。兼戶曹判書蔡濟恭牌招察任。○濟恭牌不進。敎以。大關分義。卽爲入侍。
정조 4년 · 강
命幸行時禁軍。惕念點擇。
정조 4년 · 목
兵曹。以幸行時侍衛禁軍點擇啓。敎以。此事雖是古例。近作弁髦。有名無實之類。種種有之云。今番則除尋常惕念點擇。無或如前爲之也。
정조 4년 · 목
因禮曹啓稟。敎以。設賀一款。非所可論。權停也。
정조 4년 · 강
命戶曹稅蔘減數。更爲稟處。
정조 4년 · 목
備局啓言。平安監司鄭尙淳狀啓以爲。江界例貿體蔘五斤。勿爲移定於北道。元稅蔘中量減事。旣已稟定矣。戶曹六斤內減三斤。宗親府二斤四兩內減九兩。議政府二斤內減一斤。中樞府一斤四兩內減七兩。以示朝家軫恤江民之意。請分付道臣。敎以。日前筵席。已有所酬酌。爲江民除弊。則京司之物。固無不可。而至於三府蔘之減數。誠有如何之端。予則曰。民事雖重。敦宗親敬大臣之義。在所當念者。此則置之。戶曹蔘減數事。依施。藥院之蔘。本不苟艱。本邑所貢中二斤減除。以充五斤之數似好。與內局提調消詳。更爲稟處也。
정조 4년 · 강
戶曹判書蔡濟恭上疏自引。賜批。
정조 4년 · 목
疏略曰。朝廷之不欲容臣。厥惟久矣。今此人言。在臣身。雖驚痛欲死。在事理。亦無足爲怪。臣豈忍逐條分疏。以傷朝廷事面也。但其關西木犯科之句。欲以此累臣而發耶。臣於此事。實有所仰不愧天俯不怍人。況於昨冬一疏。已陳其初非箚着於臣身之狀。則外至架疊之言。尤何必較絜也。餘外所論列者。臣而有此。宜伏刑章。以昭法紀。臣而無此。惜乎諫長之容易加人以人臣之死罪也。遲回聖恩。宜去不去。罪戾層積。官職去就。今無可論。行幸隔日。整理時急。不暇聲緩。伏乞亟遞度支之任。批以。度支事時急。非卿言私之時。卿其勿辭。卽速行公。
정조 4년 · 강
副修撰尹行修上疏自劾。賜批。
정조 4년 · 목
疏略曰。向來柱翼之疏。尙忍言哉。悲憤抑塞。寧欲無訛。惟是天日在上。照燭無餘。簡策昭垂。塗人耳目。不欲費辭張皇。就其語及臣家者。略暴梗槪而已。及其再疏與避疏出。而醜辱轉加。崩隕益切。陳疏見阻。竟速勘罷。及今柱翼之逆節畢露。國人齊憤。而顧臣踪地。久益危蹙。旣不得隨衆懲討。固何敢以私事煩浼。而第伏念臣之先祖。屛伏田野。不預朝事。而其於保護春宮之道。一段苦誠。終始慻慻。伊時之私書往復。蓋亦此意。而其署名之人。具在於故相臣崔錫鼎集中。及其首相三箚被譴。則兩儒臣上章伸救。而甲戌以來。朝議岐貳。轉相疑阻。而至於保護二字。人莫敢異同者。誠以分義之所當矣。惟我聖上前後辭敎之及於臣者。丁寧諪複。臣莊誦恩言。惟期他日歸語先祖。結草圖報而已。恩除之下。昨纔來伏私次。而玆敢哀籲。乞削臣職焉。批以。爾始略暴。粗悉事端。爾其勿辭察職。
정조 4년 · 강
待敎徐龍輔疏辭閣職。賜批。
정조 4년 · 목
疏略曰。臣卽一蒙騃耳。年纔勝冠。名已通籍。犯古人不幸之戒。貽私門未了之憂。五載簪筆。偏荷恩庇。戒瞿之私。如集于木。而顧臣內閣兼帶。地淸而職親。卽古所謂龍圖之極選也。矧今直提學臣徐浩修。直閣臣徐鼎修。卽臣之强近親屬也。四堂二郞。一門三人。榮耀盛滿。今古罕覩。此不但私心之兢惕。在朝家官人之道。亦豈容若是之苟且也。乞遞臣待敎之任焉。批以。經筵故事。三父子猶多幷帶。此或仿張胡。乃越引銓格。不已煩屑。勿辭察職。
정조 4년 · 강
大司諫趙時偉上疏自引。賜批。
정조 4년 · 목
疏略曰。臣得見戶判蔡濟恭之疏。遣辭張皇。疑臣而怒臣者。殊涉深緊。臣不勝瞿然駭感之至。日前所懷。爲尊筵體。略加規警。何嘗用意於其間。而乃以加人死罪。外至架疊等語。斷斷不已。何其過也。臣未知言者何人。論者何事。而臣於近日。已聞常參時擧措之太沒敬謹。又於伊日。目見平坐偃然之狀。妄以官師相箴之意。有所論列。而偶然一言。未必不爲他山之石而臣言出於虛舟也。此際重臣之疏出。而臣之妄言。又爲難進之一端。乞遞臣職焉。批以。胡不平說事理。致此葛藤。爾其勿辭察職。
정조 4년 · 강
戶曹參判鄭民始疏辭守禦使之任。賜批。
정조 4년 · 목
疏略曰。忽伏奉守禦使特除之命。惝怳罔措。直欲循墻而不可得也。飭敎截嚴。不得不黽勉承膺。而以臣之年紀職秩。居是任者。自昔罕有。臣是何人。敢叨誤恩。徊徨失圖。倀倀然如窮人之無所歸。連値齋日。呼籲無路。今始仰陳。而臣且伏見前司諫兪彥修之疏。以臺通未審。有銓曹堂郞譴罷之請。臣亦其時參政之人。滿心愧悚。有不敢晏然者。乞收新命焉。批以。始今特授。已多曲諒。卿其勿辭行公。
정조 4년 · 강
敦寧都正朴師訥疏陳無敦寧乞遞。批下該曹稟處。
정조 4년 · 목
予曰。本事元沒模捉。而戶判之如是撕捱。豈不太過乎。昌聖曰。人言旣峻發。則一番引義。在所不已矣。予曰。整理使何日出去與否知入。予曰。黔巖植炬。自何處擧行云耶。昌聖曰。旣非部字內。故自高陽擧行矣。予曰。不必依前過多爲之。今番幸行。各別節省之意。申飭畿營。
정조 4년 · 강
重推戶曹判書蔡濟恭。
정조 4년 · 목
敎曰。本事元沒模捉之事。開釋與否。亦非可論。整理之任。一時爲急。特敎來待之命。今已經宿。而牌招又至於三。一味違召。無意行公。分義事體。寧容如是。戶曹判書蔡濟恭重推。更卽牌招。仍令入侍。又敎曰。有召輒違。徒傷事面。重臣去就。雖與庶僚差間。目下擧行。所重在焉。諫長疏賜批。爲開進身之路。待命朝房。何乃太過。兼戶判蔡濟恭更卽牌招。
정조 4년 · 강
命各營軍兵。依例受點。還宮後替直。
정조 4년 · 목
因兵曹闕內入直局別將等番單子。巡將監軍受點及軍號草記。敎以。如多日經宿之時。雖用此例。而今番只是一宵。且各營軍兵仍番。渠輩之弊。誠合軫念。而計其日子。新番初日。卽還宮日也。初一日依例受點。還宮後替直事知委。
정조 4년 · 강
命兼司僕李熙章等。分揀放送。
정조 4년 · 목
因兵曹道路摘奸事知兼司僕李熙章鄭坪等踰限委折棍問草記。敎以。今番則分揀放送。後勿如是之意。各別嚴飭。
정조 4년 · 강
配柳鎭說于燕岐縣。
정조 4년 · 목
義禁府啓言。時囚柳鎭說。杖一百收贖。告身盡行追奪。燕岐縣徒三年定配。請押送。允之。
정조 4년 · 강
命校讎堂上金熤問啓。
정조 4년 · 목
實錄廳啓言。校讎堂上金熤。差下多日。尙不出肅。爲先推考。請牌招察任。敎以。設有衆所共知之情勢。至於校讎之役。不可以官職言也。義不敢辭避。況以予所覩記。毫無情勢之可引。隱入不出。至於請牌招。未知卿宰據執。本自如此乎。督出輿處分之間。無以適從。令政院問其委折以啓。○問啓以爲。臣非不知史局事役之爲急。縮伏俟勘之中。不敢出肅尤合重譴云矣。敎以。牌招察任。
정조 4년 · 강
大司諫趙時偉避嫌乞遞。賜批。
정조 4년 · 목
避嫌略曰。臣於向日賓對。目見筵體之不嚴。略論戶判蔡濟恭慢蹇之習。竊附淸朝官師之規。而顧臣論列。初不過平易說去。以存忠厚之風矣。及見其對疏。滿紙張皇。全事噴薄。徒有疑怒之言。少無懲畏之意。故不勝慨然。所言本非乖激。而重臣處義。轉加不平。其何可晏然於臺次乎。請命遞斥臣職。批以。勿辭。亦勿退待。
정조 4년 · 강
知事洪樂性上疏。乞遞太僕提擧之任。賜批。
정조 4년 · 목
疏略曰。守宮之命。太僕提擧之除。荐降於一日之內。恩眷鄭重。而第伏念太僕之任。當此 陵幸之時。旣未陪從。則不容虛縻也明矣。短章仰籲。亟賜處分焉。批以。遞仍間。令該房考例稟旨。
정조 4년 · 강
召見承旨徐有防金宇鎭于寶慶堂。
정조 4년 · 목
予曰。同副承旨入侍。金宇鎭進前。有防曰。京畿監司橋梁摘奸事。方出去。而肅拜單子未下。故尙爾待令矣。予命挾侍下肅單。有防曰。畿伯日前次對。以旗鼓迎接事。有所仰達矣。其時有自兵房更爲微稟之敎。故敢達矣。予曰。旗鼓迎接。勿爲待令事分付。予曰。坡州防營標下軍兵有無知人。回奏曰。防營有標下軍兵。而旗鼓迎接之軍。衿川高陽楊州等邑軍云矣。予曰。實錄廳草記。有稟處之敎。其間果知入耶。有防曰。以家遠之故。未及知來矣。予曰。今番幸行。凡事一竝節省之意。前後申飭。不啻嚴截。該曹該道。果能依申飭奉行云耶。有防曰。前後飭敎。旣是嚴截。在下擧行之道。何敢一毫過濫乎。予曰。戶判事誠切悶。幸行在卽。而終不行公。必欲自劃而然耶。有防曰。未知何以定計。而以近日處義見之。似不出仕矣。予曰。豈不太過乎。
정조 4년 · 목
敎曰。重任不可輕解。人言不必深引。兩日之內。七違召牌。處義雖急。分義亦豈不顧。戶判蔡濟恭重推。更卽牌招。
정조 4년 · 강
遣承旨詣 宗廟　景慕宮。奉審摘奸。
정조 4년 · 강
召見三大臣藥院都提調承旨于寶慶堂。領議政金尙喆。左議政徐命善。右議政李徽之。
정조 4년 · 목
尙喆曰。夜間聖體若何。予曰。有勝後一樣矣。服藥後。頗有顯效矣。予曰。戶判事可悶矣。尙喆命善曰。臺言雖出於官師相規。而重臣似不敢遽出矣。自上雖加敦迫。而若不卽膺。則整理事。尤爲甚悶。予曰。從前見彈者幾遭乎。命善曰。此重臣。有浮於今番所遭者多矣。予曰。臺臣又以關西木事言之。未知此何故也。命善曰。重臣所謂仰不愧俯不怍云者。似過分數矣。予曰。本事果何如耶。弘淳曰。近來關西木八百同。以錢代捧。合爲八萬兩。以此貿木。則自有餘剩。故錢捧之弊。非今斯今矣。
정조 4년 · 강
陵幸時排日。命分付畿營。
정조 4년 · 목
領議政金尙喆啓言。今番 陵幸時。非但目下兩勢之如此。初日路程。當爲百里餘。侵曉迫昏之際。聖躬之勞損當如何。雖以百官軍兵之兩夜經宿。爲軫念之端。而排日往來。猶勝於䟄程疾馳之行。臣等之意。則初二日高陽宿所。初三日自 陵所坡州宿所。翌日回鑾。事甚便好。敢達矣。從之。○敎曰。旣因大臣所奏。初二日高陽宿所。三日展拜坡州宿所。翌日還宮爲定。今則可無侵曉迫昏之事。植炬一款。今無可論。切勿待令。出宮日直詣高陽。亦無設晝停之事。以此分付。還宮日。以高陽爲晝停。淸潭晝停。亦無可論。亦令以此分付畿營。
정조 4년 · 강
遞戶曹判書蔡濟恭。以金華鎭代之。
정조 4년 · 목
領議政金尙喆啓言。戶曹判書蔡濟恭。今番諫長論劾。有異一時官師之規。不能平說事理之聖敎。誠至當矣。開釋勉出。非不勤摯。而輔國重臣。事面自別。無怪其撕捱之至。顧今幸行隔日。擧行時急。其在體下之道。恐不可一向靳持矣。敎以。然則禮使之道。勢難强迫。許遞。○敎曰。戶曹判書許遞。前望單子入之。又敎曰。整理使出去在今日云。新除授戶判。待下批牌招謝恩。仍令辭朝。
정조 4년 · 강
命高陽宿所布帳。切勿待令。
정조 4년 · 목
敎曰。高陽郡墻垣新築。爲其除布帳之弊也。雖是宿所布帳。切勿待令。衙基陡高。民舍通望。此則只以排設房布帳。略加遮蔽事。預爲分付。
정조 4년 · 목
領議政金尙喆啓言。江界貢蔘減數事。有相議內局。更爲稟處命下矣。今此內局蔘二斤特減之命。雖出於爲民損上之德意。第伏念藥院所納。事體自別。而有此蠲減之敎。則政府之依前仍捧。揆以道理。實涉未安。臣等之意。則以藥院一斤。政府一斤。參半除減。恐似得宜矣。依此擧行之意。請分付。敎以。草記批答。已及之。此非若此之事。以內局蔘二斤減貢。
정조 4년 · 강
罷黜安東縣監鄭趾煥。
정조 4년 · 목
趾煥。以身病呈狀。吏曹啓請罷黜也。
정조 4년 · 목
以洪樂性爲判義禁。黃昌源爲南部都事。尹博基爲假監役。昌源以下。初仕也。李漢棟爲態川縣監。申思運爲安東縣監。
정조 4년 · 강
重推慶尙監司全羅監司徐有隣。
정조 4년 · 목
敎曰。水操前後何限。而未有若今番之乖常。嶺閫纔已申飭。湖閫又復若此。則每一習操。船具則況水。舟卒則渰死而後已。安用習之爲言哉。寧赴戰場之爲勝。揆以師律。萬萬駭然。況該水使之匿不以聞。尤極無狀其罪狀。令監司査啓。邊將勘罪。大涉矇然。全羅監司徐有隣重推。該僉使。依態川縣監李汝翼例。捧傳旨。
정조 4년 · 강
領府事鄭弘淳箚請留都處分。賜批。
정조 4년 · 목
箚略曰。臣於筵中。伏承動駕後入直藥院之命。而退出後伏見傳敎下者。令臣留都。仍爲藥院入直矣。在昔溫幸時。有大臣一員爲元留都。他大臣一體留都之例。臣意謂今臣所受留都之命。似當爲一體留都矣。卽者扈衛別將。以聽傳敎辭緣來傳。而臣若身在闕中。專管留都。則不但事有難便。若値門閉以後。則內外相隔。扈衛所屬。便是無卒之將。其於事貌。尤甚掣肘。事勢所拘。不得不冒昧陳聞。更賜處分焉。批以。箚辭如此。依所請。卿與李領敦寧。留都宜矣。仍命遣史官傳諭。
정조 4년 · 목
予曰。時敏堂事體重大。故不可不重建。而役處浩大。度支經費。不可不念。故行閣之役停止。待明春經紀。而在昔 孝廟朝。才經兵亂。國用之蕩盡。民力之罄渴無餘地。而時御所重修之役。一時經紀。內以亭榭。外以殿閣。無非 孝廟朝營建。今則度支收租之數。比諸其時加增。而不啻數三萬包。而數十間時敏堂重建。不無財力難支之慮。莫知其故也。有防曰。殿下凡於國用。務從節省。故聖敎如此。臣等不勝欽仰。予曰。今番幸行時。雖高陽宿所。少無貽弊云乎。有防曰。俄聞畿伯之言。則出宮時宿所。以坡州磨鍊。回還時宿所。以高陽磨鍊。則毋論先後。高陽宿所一也。凡諸擧行。別無靡費之端云矣。予曰。然則出宮時。以高陽宿所改磨鍊以入也。
정조 4년 · 강
命時敏堂重建都監撤罷。
정조 4년 · 목
敎曰。時敏堂改建。事體重大。豈可不爲。而適値免歉之時。海湖民役。實涉重難。姑不䂨一株運一村者此也。隔蔽爲急。行閣略已建立云。修粧則待明春擧行。海西湖西村木䂨伐。更待年豐爲之。備郞定差員事。一竝置之。今則行閣旣已蓋瓦。而時敏堂始役。不知當在何時。重建都監撤罷。又敎曰。重建都監堂郞二員。員役工匠。書啓。又敎曰。明春行閣修粧時。今番都監堂郞入來監董事。分付。
정조 4년 · 강
命再明日聚軍爲之。出宮後火禁。另加嚴飭。
정조 4년 · 목
敎曰。再明日聚軍。日出後爲之事分付。又敎曰。出宮後。建陽門除標信權開。以爲守宮從事官行巡之地。今番大臣旣在闕中。守宮所若有不時擧行之事。就議。一邊擧行後狀聞。近日火禁。尤宜申飭處。另加嚴飭。
정조 4년 · 강
昌慶宮入直呂萬永等施賞。
정조 4년 · 목
敎曰。分設之後。首尾數十日擧行。極爲勤幹。宜有嘉尙之道。昌慶宮入直兵曹郞廳呂萬永李顯模陞敍。集賢門哨官申大坤李永耇復職調用。
정조 4년 · 강
命藥院都提調留都。仍令藥院入直。
정조 4년 · 목
敎曰。俄者大臣入侍。旣有酬酌。 慈殿湯劑。連日煎入之時。藥院不可無提調。而提調以整理使進去。都提調留都。仍令藥院入直。
정조 4년 · 강
命明日到記處所。依昨年例擧行。
정조 4년 · 목
敎曰。禮房承旨馳詣太學。今日夕食堂到記收來。又敎曰。圓點復設後。無別設之科。雖出於罕設之意。其爲蔑效於聳動作興。亦可知矣。明日到記儒生製述時。圓點儒生中。已準點未參夕食堂人。一體應試。又敎曰。近日秋慹。無異盛夏。製儒之曝陽。實屬軫念。明日秋到記。分製講座。處所依昨年例擧行。又敎曰。明日儒生。從集春門入場。試官隨駕入庭事分付。
정조 4년 · 강
御宣政殿。行晝講。特進官鄭昌聖。知事徐有寧。承旨趙時偉。玉堂李鼎運柳孟養。宗臣安春君彬。武臣閔義爀。假注書李敬行。史官張顯慶李集斗。
정조 4년 · 강
陵展謁。命今晦來初擇吉。
정조 4년 · 목
因禮曹秋展謁啓稟。敎以。見今晩炎如此。此時軍民勞役。不可不顧。況旬望以後。收獲亦當方張。念後連値國 忘。自今月晦間。至來月初。擇吉以入。
정조 4년 · 강
遞承旨金文淳。以申大升李敬養鄭趾煥爲承旨。尋遞趾煥。以沈有鎭代之。尋遞以李亨元代之。
정조 4년 · 목
敎曰。違牌承旨許遞。前望單子入之。○政院。以趾煥在外啓請下諭。敎以。許遞。前望單子入之。又以敬養有鎭。方在罷散啓稟。幷敎以。敍用。○敎曰。同副承旨許遞。前望單子入之。
정조 4년 · 강
命捕廳在囚各人。德金外。幷放送。
정조 4년 · 강
景慕宮攔入漢。命嚴覈以聞。獻官之慢不草記問啓。
정조 4년 · 목
刑曹啓言。東部牒呈內。 景慕宮朔祭受香時。龍次山爲名人。攔入 宮內。高聲狂叫。恣意作拏。故宮司執捉厥漢。出付該部云矣。莫重 享所。致此突入。實係無前變怪。爲先捉囚。嚴覈情節。入啓稟處。而該府部之日暮時。始爲報來者。又極稽緩部官令該府。請拿問處之。允之。敎以。厥漢爲先卽爲嚴覈以聞。旣値受香日。則獻官之漫不草記。亦涉駭然。其委折。自政院問啓。又啓言。問于獻官鄭一祥。則以爲。 宮門內醉漢狂叫之聲。不及於香大廳。監察部將。亦無告知之事故。全然未聞。今聞 宮司。有捉送醉漢於該部云。身爲獻官。矇不覺察。未能草記。有此問啓之 命。惶恐待罪云矣。敎以。獻官則旣不聞知云。使之勿待罪。監察之不卽呈課。部將之不禁攔入。俱係可儆可問之事。與部將[官:I-POSITION]同捧傳旨。卽爲開坐擧行。
정조 4년 · 강
右承旨申大升上疏乞遞。踏啓字。
정조 4년 · 목
大升與左承旨朴祐源。有姨從應避之嫌也。
정조 4년 · 강
左議政徐命修[善:I-PERSON]陳箚自訟。賜批。
정조 4년 · 목
箚略曰。臣伏見前持平柳協基避辭。以臣賓對一言。作爲引避之義。伊日洪樂彬處分傳敎。雖已書下。未及頒布。而臺臣乃於傳啓之際。遽出洪樂彬三字。臣信口而發曰。傳敎姑未頒布矣。此不過臣之自語。顧何嘗曰。不當發啓云爾乎。臣不愼極機。上下唇舌。莫非自取。何必尤人。玆將短箚。敢暴追訟之義。乞降威罰。以爲妄言者之戒焉。批以。他人有說。可付一笑。卽當在彼。何有於卿。卿其安心勿辭焉。仍命遣史官傳諭。
정조 4년 · 강
咸鏡監司鄭昌順疏辭新除藩任。賜批。
정조 4년 · 목
批以。卿其從速辭朝。
정조 4년 · 강
東萊府使李文源疏。請特寢城丁軍加設。賜批。
정조 4년 · 목
疏略曰。伏見左水使臣申應周狀請設置城丁軍。至承依施之批旨。夫水營。以邊門控禦之地。加設城丁。以固陰雨之備。甚長策也。然而國依於民。民安然後。城可守。而此令一下。民情皆欲離散。此誠臣府存亡之一大機會也。玆敢論列。 聖明察納焉。本州之界。濱海而處。名雖重府。實比小縣。如此蕞爾之中。水營本府及虞候六鎭堡。相望而列。故應役之稠疊。其勢固然。爲今之計。不可不減除軍額。收拾民情。而加設水營城丁軍者。此所謂以薪救火也。臣府之於水營。勢如唇齒。互相維持。實爲水陸。猗角之形。而所賴者民也。今此一民之身。而營府各相侵暴。不但東南民力。自此竭矣。而此豈營府和協。幷用長久之術乎。乞詢廟堂。特寢成命。臣因此事端。又陳櫓軍充定之失當焉。大抵櫓軍。自創設之初。各該營鎭。直隨闕代定。而不相干涉於本府者。豈有他哉。直以臣府統機張梁山兩邑之兵。亦爲陸軍獨鎭之將。而脫有邊警。分軍割隊。水陸兩營。聲勢相絕。則當此之時。雖有闕額。不暇責立於本府而然也。臣愚以爲。束伍防軍牙兵標下烽撥牧子等陸軍。宜乎自本府充定。而水軍之凡屬營鎭者。使各其營鎭。依前擧行。其便宜得失。果何如哉。臣旣待罪邊圉。不能措置長策。今又目覩民情遑急之狀。而柚手傍觀。不思救極之方。則上以負 聖明委毗之責。下以孤黎庶控訴之情。故敢此封章焉。批以。疏辭下廟堂稟處。
정조 4년 · 강
王大妃殿進御粟米飮今姑停止。加味生脈散。命日再煎入。榻敎也。
정조 4년 · 강
御春塘臺。行秋到記。考官鄭弘淳黃景源徐有寧。參考官李崇祜宋鍈李時秀李鼎運。讀券官徐命善鄭民始蔡濟恭。對讀官徐有防沈念祖金宇鎭徐鼎修。